Gigaba se vrou gaan voor Zondo-kommissie getuigNorma Mngoma, vrou van oudmin. Malusi Gigaba. (Foto: Ian Landsberg African News Agency/ANA) Nomachule (Norma) Mngoma, die vervreemde vrou van voormalige finansiesminister Malusi Gigaba, sal na verwagting Vrydag voor die Zondo-kommissie na staatskaping getuig. Mngoma, wat onlangs haar van na haar nooiensvan terugverander het, sal uiteindelik voor die kommissie kan getuig ná sy publiek onderneem het dat sy bereid is om voor die kommissie te verskyn. Mbuyiselo Stemela, woordvoerder van die kommissie, het Donderdag in ŉ verklaring bevestig die kommissie sal Vrydag Denel-verwante getuienis aanhoor van die voormalige minister van openbare ondernemings, Lynette Brown. “Die kommissie sal ook staatsekuriteit-verwante getuienis aanhoor van die voormalige minister van staatsekuriteit, David Mahlobo. Mnr. Malusi Gigaba se aansoek om verlof, om Nomachule Gigaba [Mngoma] te kruisondervra, is ook geskeduleer asook getuienis van me. Nomachule Gigaba oor Gupta-verwante getuienis,” het Stemela gesê. Gigaba is van voornemens om te versoek om Mngoma self te kruisondervra en die kommissie te vra om nie haar getuienis publiek bekend te maak nie. Haar getuienis sal na verwagting fokus op Gupta-verwante sake. Sy en Gigaba was getroud toe hy sleutel-ministeriële posisies beklee het (minister van openbare ondernemings en minister van finansies). Sy het in Desember in ŉ televisie-onderhoud met eNCA haar siening oor haar vervreemde man gedeel. Sy het aangevoer Gigaba het gereeld die Guptas se berugte Saxonwold-tuiste besoek en kontant geskenk gekry van die Guptas in ruil vir regeringsverwante gunste.